Lav et referat af nedenstående tekst:

Tekst:
Antallet af følgere på Instagram-profilen ”Kriblekongen” stiger markant i disse dage. Fra onsdag til fredag fik Kristina Wildenhoft, der står bag profilen, 5000 nye følgere. Årsagen er, at forældre i hele Danmark skal passe deres børn hjemme de næste to uger, og her kommer Kristinas profil til undsætning. Hun lægger dagligt opslag op med ideer til lege og aktiviteter med børnene. - Der er kommet rigtig mange til, siden Statsministerens pressemøde onsdag. Mange flere beskeder, følgere og generelt beskeder og kommentarer. De har brug for at finde på noget, som børnene synes er sjovt, og som de voksne kan være med til, og mange skal arbejde imens, så det gælder også om at være noget, som børnene kan bruge lang tid på, siger Kristina Wildenhoft. Slim og tryllesand Aktiviteterne på profilen spænder bredt, men det er ofte ting, der kan laves af det, man alligevel har i køkkenskufferne. Det kan være slim, der bliver lavet af kartoffelmel, eller ”tryllesand”, der laves af mel og olie. Det vigtigste for Kristina Wildenhoft er, at legene kan inspirere forældre til at lege mere med deres børn. - Det er tænkt til, at når man går ind, så skal man selv få lov til at gå i gang med noget. Jeg vil gerne vise, at det faktisk er mega sjovt at lege med sine børn, hvis man finder noget, som man også selv er optaget af, siger hun. Til dagligt går Kristina Wildenhoft hjemme med sine børn, og derfor er det ikke en ny situation for hende at have børnene hjemme. Men hun er med på, at mange forældre ikke har oplevet det før, og derfor vil hun også understrege, at man ikke behøver at underholde sine børn hele tiden, når man går derhjemme. - Vi behøver ikke aktivere og underholde hele tiden og finde på nye ting. Børn må gerne gå og kede sig, og det er faktisk rigtig fint, at de gør det, så længe vi skaber nogle rammer, hvor kedsomheden kan blive til kreativitet. Jeg vil hellere lave få ting med mine børn, som er oprigtige, og så må de selv finde på noget derefter. Man behøver ikke at lege hele tiden, hvis man ikke har lyst, siger Kristina Wildenhoft. Nordliv på TV2 Nord har tidligere lavet en udsendelse med Kriblekongen. Se med her:

Referat:
Skoler og daginstitutioner er lukket ned, og det betyder, at mange forældre har brug for inspiration til aktiviteter. Det kan mærkes på Instagram-profilen Kriblekongen, der inspirerer med børnelege.